<classify> MOJA ya mambo yaliyovutia na kushangiliwa sana na wananchi kwenye sherehe za Miaka 58 ya Uhuru wa Tanzania Bara jana na miaka 57 ya Jamhuri, ni miondoko ya ndege vita na onesho la makomandoo wa Jeshi la Ulinzi la Wananchi wa Tanzania JWTZ.Sherehe hizo zilizofanyika kwenye Uwanja wa CCM Kirumba jijini Mwanza, zilipambwa na nyimbo, ngoma za jadi na idadi kubwa ya wananchi waliojitokeza kutoka Mkoa wa Mwanza na mikoa mingine nchini. Ndege vita zilikuwa zikipita kwa mwendokasi na mbwembwe nyingi, hali iliyosababisha wananchi uwanjani hapo kulipuka kwa furaha na vifijo.Ndege vita tatu moja ikiwa kushoto, nyingine kulia na nyingine juu kidogo ya hizo mbili, zilipita kwa mwendokasi mbele ya Rais John Magufuli, viongozi mbalimbali na maelfu ya na wananchi waliofika uwanjani hapo.Dakika kama tatu baadae ikapita ndege vita moja ikiwa kasi, baadae zikafuata ndege vita zingine tatu zikipita kwa mwendokasi na mbwembwe nyingi kwa mtindo wa kivta. Furaha ya wananchi uwanjani hapo, ililipuka tena baada ya ndege nyingine vita kupita kwa kasi, kwa mtindo ulioelezwa kuwa mtoroko yaani wa kumtoroka adui.Hatimaye ikapita ndege vita ya mwisho kwa mwendo wa kawaida, huku ikifanya madoido, yaliyoelezwa kuwa ni kutoa heshima kwa Rais. Furaha ya ndege vita ilifuatiwa na uhondo mwingine wa Kwata ya kimyakimya, iliyofanywa na Jeshi la Ulinzi la Wananchi wa Tanzania JWTZ.Miongoni mwa mambo walioonesha kwenye kwata hiyo ni uwezo wao wa kucheza na silaha hususani bunduki, huku wakigeuka kwa staili ya kuvutia, ikiwemo mbinu ya kumlinda kiongozi wao huku wakiwa wametengeza duara. Kabla ya hayo yote, kulitanguliwa na gwaride la mwendo pole na mwendokasi la majeshi ya ulinzi na usalama, wakitoa heshima mbele ya Amiri Jeshi Mkuu Rais Magufuli.Mambo yakawa moto tena, baada ya makomandoo nao kuonesha mbinu za kijeshi za kumuokoa kiongozi muhimu, aliyetekwa na kushikiliwa na maadui. Helikopta ya kijeshi ilionekana angani na muda mfupi ilifika eneo la tukio la kubuniwa, yaani ndani ya Uwanja wa CCM Kirumba, ikimleta kiongozi wa makomando aliyeongoza kazi ya uokoaji. Komandoo huyo kiongozi na makomando wengine waliokuwa naye, walishuka kwa kutumia kamba kutoka kwenye helikopta hiyo iliyoganda angani.Baada ya makomandoo hao kushuka, waliungana na makomandoo wenzao waliokuwepo ardhini. Kutokana na umahiri wao, walifanikiwa kuwadhibiti maadui kwa kutumia medani za kivita, magari ya kijeshi na helikopta ya jeshi. Kwa kutumia akili na maarifa ya kivita, walimuokoa kiongozi huyo muhimu, aliyetekwa na kushikiliwa na maadui. Makomandoo hao waliondoka na kiongozi huyo na muda mfupi baadaye ikapita helikopta ya kijeshi, kutoa heshima kwa Rais.Maonesho hayo yaliwafanya wananchi, kushangilia muda wote huku wakisifu ushupavu wa askari hao. Mbali na maonesho hayo ya ndege vita na makomandoo, walinzi wa jadi kutoka kabila la Wasukuma, nao waliingia kuonesha namna wanavyofanya ulinzi wa sungusungu.Wasukuma walianzisha ulinzi huo mwaka 1982 mkoani Shinyanga na mwaka mmoja baadaye ulinzi huo wa jadi, ulienea kanda nzima ya Ziwa. Burudani hizo zilifanya maelfu ya wananchi uwanjani, kusherehekea vema sherehe za miaka 58 ya Uhuru wa Tanzania Bara. Wengine maelfu walikuwa nje na wengine katika uwanja jirani wa Furahisha na kote huko waliwekewa televisheni kubwa kufuatilia matukio yote. Kwaya ya Kanisa la AIC iliimba wimbo maalumu wa kudumisha amani Tanzania.  <topic>: KITAIFA 